《赠姚复庄燮》
清代·刘彦冲

洪垆降飞冶，至柔出真坚。澄怀百代心，大匠非私偏。

凛哉视领要，寓言惊天全。神鹰下梦泽，巨鱼伏潜渊。

一朝盼九万，势欲思腾鶱。予方御元礼，望之若升仙。

慨然聆颂音，颇似黄虞前。翱翔持内朗，冥心割尘缘。

何惭竹林下，金石多殊宣。今君将高驾，正复值英年。

怀奇恨莫从，折麻私自怜。白露洗天末，清风扫长川。

岂徒紫霞想，抱朴烦精专。苍苍三珠树，振羽息层颠。

君其窥秘书，来会示丹诠。

作者简介：刘彦冲（1807～1847）清代画家、诗人。初名荣，字咏之，四川铜梁（今重庆铜梁）人，侨寓吴门（今江苏苏州），朱昂之弟子。家贫事母孝，不妄干人。工诗文，善绘事，山水、人物、花卉，一意师古，深造自得。山水初从朱昂之游，心得其秘。复肆力于古，临摹各家，无不得其精髓。泼墨作小米云山，亦翁郁可观。惜中年殁。